Jacob Stang

Hans Georg Jacob Stang (født 17. november 1830 i Nannestad, død 1. mars 1907 i Kristiansand) var en norsk jurist, embetsmann og politiker. Han var Norges statsminister i Stockholm 1888–1889 og stiftamtmann i Christiansand stift 1889–1905.

Stang var prestesønn, og tok juridisk eksamen i 1852, arbeidet noen år som dommer i Christiania før han i 1859 etablerte praksis på Kongsvinger, hvorfra han også redigerte Hedemarkens amtstidende. Fra 1878 til 1884 var han byrettsdommer i Kristiania.

Han var en slektning av Johan Sverdrup, og ble trukket inn i politikken som medlem av regjeringen Sverdrup i 1884. Han var statsråd fra 1884 til 1889: Han var statsråd ved statsrådsavdelingen i Stockholm 1884–1885; innenriksminister 1885–1886; atter i Stockholm 1886–1887; justisminister 1887–1888 og leder for statsrådsavdelingen (statsminister) i Stockholm 1888–1889.  

Fra regjeringsskiftet i 1889 til 1906 var Stang amtmann i Lister og Mandals amt. Han var stortingsrepresentant for Flekkefjord 1892–94 og fremstod da som en av lederne i Moderate Venstre.

Han var gift med kvinnesakskvinnen Anna Stang. Hans sønn Georg Stang var forsvarsminister 1900-1903.

Utmerkelser 
Stang ble tildelt flere ordener for sitt virke. Han ble i 1885 av kongen utnevnt til ridder av St. Olavs orden og ble 21. juli 1891 forfremmet til storkors  «for fortjenstlig Embedsvirksomhed». Stang var 1888 til 1889 kansler for St. Olavs orden. Han var også innehaver av storkors av Dannebrogordenen og storkors av Nordstjerneordenen.

Referanser

Litteratur 
 Den Kongelige norske Sankt Olavs orden 1847-1947,  utgitt av ordenskanselliet ved O. Delphin Amundsen, Oslo: Grøndahl & Søns Forlag, 1947.

Eksterne lenker 
 
 
  regjeringen.no: biografi

Norske statsministre i Stockholm
Norske justisministre
Venstre-statsråder
Norske statsråder 1884–1905
Norske amtmenn
Fylkesmenn i Vest-Agder
Stortingsrepresentanter fra Moderate Venstre
Stortingsrepresentanter for Flekkefjord
Stortingsrepresentanter 1892–1894
Norske redaktører
Storkors av St. Olavs Orden
Dannebrogordenen
Nordstjerneordenen
Personer fra Nannestad kommune